Il-karattru tagħna l-Maltin huwa wieħed Mediteranju, u nafu x' jiġifieri karattru bħal dan; bnedmin li kultant ma jaħsbuhiex darbtejn biex jgħidu dak li jaħsbu, anke jekk dak li jkunu qegħdin jaħsbu ikun żbaljat, imma l-aqwa li jisparaw il-kliem. Għażla ta' Arċisqof ġdid Meta ħarġet l-aħbar li l-Isqof Mons Charles J. Scicluna sejjer ikun l-Arċisqof il-ġdid tal-Arċidjoċesi tagħna, kien hemm min qal li seta' tħabbar l-għada tar-riżenja ta' Monsinjur Pawl Cremona u mhux ħallewna dawn ix-xhur kollha nistennew. Min qal hekk ma jafx x' inhija l-proċedura għall-ħatra ta' isqof djoċesan. U mill-banda l-oħra f' dawn ix-xhur li Malta ma kelliex arċisqof, id-djoċesi kienet immexxija minn Amministratur Appostoliku, li qeda dmiru sewwa u d-djoċesi tagħna ma daħlet fl-ebda kriżi billi ma kelliex Arċisqof. Mal-għażla ta' Monsinjur Scicluna kien hemm min reġa' semma' l-kliem li sar f' Diċembru li għadda. Ħalli niftakru fuq fuq x' kien intqal. Il-President ta' Malta fid-diskors tagħha f' Jum ir-Repubblika kienet qalet li l-Knisja ma għadiex ċentrali fil-ħajja Maltija. Ħaġa li ma tkunx ċentrali ma jfissirx li ma hijiex importanti, imma jfisser li mhux kollox idur magħha. Jien qatt ma għaddieli minn moħħi li s-Sinjura Coleiro Preca xi darba ddubbitat mill-importanza tal-Knisja Maltija, imma qalet kif tara l-qagħda tal-Knisja f' Malta. Dan ma jinnegax li l-Knisja f' Malta kienet pijuniera f' kull qasam tal-ħajja ta' pajjiżna, dan ma jħassarx il-fatt li l-Knisja ta' Malta dejjem wettqet politika soċjali qabel kull gvern. Tkellem sewwa ħafna l-Amministratur Appostoliku, l-Isqof Charles J. Scicluna fi żmien il-festi tal-Milied u l-ewwel tas-sena meta qal li d-dawl mhux bilfors ikun f' nofs il-kamra biex idawwalha, bozza tista' tkun f' rokna u ddawwal il-kamra xorta waħda. Miż-żewġ naħat kien hemm min ħassu offiż. Kien hemm dawk li qalu li l-President ma kienx messha tkellmet hekk u kien hemm min qal li Monsinjur Scicluna ma kienx imissu jwieġeb d' dak il-mod. Kemm qegħdin sew ukoll! Niftaħru li ngħixu f' pajjiż demokratiku u mbagħad nieħdu fastidju jekk bniedem jgħid dak li jħoss jew jaħseb. Personalment kemm fid-diskors tal-President kif ukoll fil-kliem tal-Monsinjur Scicluna nara l-verità sħiħa, nara l-verità minn żewġ angoli differenti, imma hija dejjem l-istess verità. Mhux l-awtorità biss Ħaġa bħal din ma ssirx biss meta jitkellemu l-awtoritajiet. Fuq il-mezzi tal-midja soċjali ġieli jqumu argumenti sħan dwar xi ħaġa żgħira. Dawn l-argumenti ġieli jaqbżu kull limitu u joħorġu mill-kuntest oriġinali u jispiċċaw jingħadu ħafna ħmerijiet. Milux fuq paġna soċjali ta' interess fl-ilsien Malti, tfajt ritratt ta' riklam ta' prodott li kienet issir Malta fis-snin sebgħin. Fir-riklam kien hemm xi żbalji ortografiċi tal-Malti u jiena ktibt li dak il-prodott kien ħażin daqs il-Malti li hemm fir-riklam. Kien hemm min fehem iċ-ċajta, imma kien hemm min ħa fastidju u beda jmeri u jinsisti li dak kien prodott tajjeb. Ta' xejn li bosta oħrajn bdew jaqblu miegħi għax kien hemm xi wħud li baqgħu jinsistu li qegħdin ngħidu hekk għax għandna xi ħsieb ulterjuri. Fil-verità kienu dawn it-talin li bdew iħalltu l-ħass mal-kaboċċi għax aħna konna qegħdin niddiskutu l-kitba fuq ir-riklam u mhux il-qagħda ta' Malta fis-snin sebgħin. Kollu ta' xejn li ppruvana ngħidu li kien hemm prodotti oħra fl-istess snin li kienu jssir Malta wkoll u kienu tajba. Tiskanta kif hawn min kollox jara mil-lenti tal-politika partiġġjana. Hawn min jara kollox aħmar u dak li huwa blu jarah ikrah u hawn min jara kollox blu u l-aħmar ma jridx jarah b' għajnejh. Imma possibbli li fl-2015 għad hawn esseri umani li jirraġunaw b' dan il-mod? Jiddispjaċini ngħid li iva, baqa' minn dawn li jilbsu nuċċali u l-kulur tan-nuċċali tagħhom biss jaraw tajjeb. Għall-grazzja ta' Alla dawn huma ftit. L-istorja riċenti ta' pajjiżna turina biċ-ċar li llum ftit huma dawk li jilbsu nuċċali u ma jibdluh qatt. Meta l-abjad ikun abjad u l-iswed ikun iswed għandna ngħidu dak li hu. Dan huwa tip ta' karattru Malti li l-fatti qegħdin juruna li kull ma jmur qiegħed jiċkien fin-numru ta' Maltin li jġorruh. U mhux li kien jintemm għal kollox sabiex nibdew ngħidu dak li tabilħaqq għandu jkun. Dan l-artiklu deher f' In-Nazzjon 14 ta' Frar 2015
Meta l-abjad ikun abjad u l-iswed ikun iswed